A Tanács határozata

(2002. szeptember 30.)

az Európai Atomenergia-közösség részére a Közös Kutatóközpont által közvetlen cselekvések révén végrehajtandó kutatási és képzési egyedi program (2002–2006) elfogadásáról

(2002/838/Euratom)

AZ EURÓPAI UNIÓ TANÁCSA,

tekintettel az Európai Atomenergia-közösséget létrehozó szerződésre és különösen annak 7. cikke első bekezdésére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel:

(1) A 2002/668/Euratom határozattal [4] a Tanács elfogadta az Európai Atomenergia-közösség (Euratom) Európai Kutatási Térség létrehozását előmozdító nukleáris kutatási és képzési hatodik keretprogramját (2002 –2006) (a továbbiakban: "a keretprogram"), amelyet a Szerződés 7. cikkével összhangban kidolgozott olyan kutatási és képzési programok által kell végrehajtani, amelyek meghatározzák végrehajtásuk részletes szabályait, rögzítik időtartamát, és előírják a szükségesnek tartott eszközöket.

(2) E programra a vállalkozásoknak, kutatóközpontoknak és egyetemeknek a keretprogramban való részvételére és a kutatási eredmények terjesztésére vonatkozó szabályokat kell alkalmazni.

(3) E program végrehajtása során a Közösségen belül a kutatók mobilitásának és képzésének elősegítésére, valamint az innovációra nagy súlyt kell helyezni.

(4) A keretprogram végrehajtása érdekében célszerű lehet – különösen a szerződés 10. fejezete alapján – nemzetközi szinten együttműködni harmadik országokkal és nemzetközi szervezetekkel. Ezzel összefüggésben a Közös Kutatóközpont (KKK) törekszik arra, hogy képviselje a Közösség és a tagállamok minden érdekét, és az általuk működtetett hálózatokat a lehető legjobban hasznosítsa.

(5) A program végrehajtása során különös figyelmet kell fordítani a tagjelölt országokra. A KKK megfelelő képzési tevékenységeket fog folytatni a nukleáris biztonság és a biztosítéki intézkedések terén, beleértve a nukleáris anyagok tiltott kereskedelmének ellenőrzésére irányuló intézkedéseket.

(6) A KKK részt vesz az atomreaktorok biztonságával kapcsolatos európai hálózatokban, amelyek célja a különböző biztonsági gyakorlatok és megközelítések javítása, és így hozzájárul ahhoz, hogy a tagjelölt országokban hasonló eljárást alkalmazzanak.

(7) Az e program keretében végzett kutatási tevékenységek során tiszteletben kell tartani az alapvető etikai elveket, beleértve az Európai Unióról szóló szerződés 6. cikkében és az Európai Unió alapjogi chartájában foglaltakat, valamint azt az igényt, hogy figyelembe vegyék e tevékenységek nyilvánosság általi elfogadhatóságát.

(8) A "Nők és a tudomány" című bizottsági közleményt, továbbá a témára vonatkozó 1999. május 20-i [5] és 2001. június 26-i [6] tanácsi állásfoglalást, valamint a 2000. február 3-i európai parlamenti állásfoglalást [7] követően cselekvési tervet hajtanak végre annak érdekében, hogy a nők tudományban és kutatásban betöltött helyét és szerepét erősítsék és növeljék Európában, amely a nemre való tekintet nélkül biztosítja az esélyegyenlőség tiszteletben tartását.

(9) E programot rugalmas, hatékony és átlátható módon kell végrehajtani, figyelembe véve a KKK felhasználói és a közösségi politikák megfelelő igényeit, valamint tiszteletben tartva a Közösség pénzügyi érdekeinek védelmét. A program keretében végzett kutatási tevékenységeket adott esetben ezen igényekhez, valamint a tudományos és technológiai fejlesztésekhez kell igazítani.

(10) A KKK továbbra is eleget tesz a közösségi politikák felhasználói által kifejezésre juttatott követelményeinek; annak érdekében, hogy ezt hatékonyan tegye, fenntartja a megfelelő egyensúlyt a tudományos kiválóság eléréséhez szükséges kutatási tevékenységekkel.

(11) A KKK megvalósítja a közvetlen tevékenységek által végzett kutatási és képzési tevékenységeket, különösen a Bizottságnak a Szerződésben meghatározott feladatait. A Bizottságnak az atommaghasadás területén rábízott feladatokat a KKK szakértelmének felhasználásával kell teljesítenie.

(12) A KKK hatékonyan folytatja tevékenységeit az innováció és a technológiaátadás területén.

(13) A program végrehajtása során a Bizottság a KKK átszervezéséről szóló, 1996. április 10-i 96/282/Euratom bizottsági határozat [8] megfelelő rendelkezéseivel összhangban konzultál a KKK igazgatótanácsával.

(14) A Bizottság kellő időben gondoskodik az e program alá tartozó területeken folytatott tevékenységek független értékelésének elvégzéséről. Ezt az értékelést a nyíltság szellemében kell elvégezni az összes érintett szereplő tekintetében.

(15) A Tudományos és Műszaki Bizottsággal konzultáltak ezen egyedi program tudományos és technológiai tartalmáról.

(16) A KKK igazgatótanácsával konzultáltak ezen egyedi program tudományos és technológiai tartalmáról,

ELFOGADTA EZT A HATÁROZATOT:

1. cikk

(1) A keretprogramról (2002–2006) szóló, 2002/668/Euratom határozattal (a továbbiakban: "a keretprogram") összhangban a KKK által közvetlen tevékenységek révén végzendő kutatási és képzési egyedi programot (a továbbiakban: "az egyedi program") a 2002. szeptember 30-tól 2006. december 31-ig terjedő időszakra a Tanács elfogadja.

(2) Az egyedi program célkitűzéseit, valamint tudományos és technológiai prioritásait az I. melléklet tartalmazza.

2. cikk

A keretprogram [2002/668/Euratom határozat] II. mellékletével összhangban az egyedi program végrehajtásához szükségesnek ítélt összeg 290 millió EUR. Ennek az összegnek az indikatív bontását e határozat II. melléklete tartalmazza.

3. cikk

(1) Az egyedi program végrehajtásáért a Bizottság a felelős.

(2) Az egyedi programot a III. mellékletben meghatározott különleges szabályokkal összhangban hajtják végre.

4. cikk

(1) A Bizottság munkaprogramot dolgoz ki az egyedi program végrehajtására, amelyet minden érdekelt fél rendelkezésére bocsát, és amely részletesebben meghatározza a célkitűzéseket és prioritásokat, valamint a végrehajtás ütemezését és a végrehajtási rendelkezéseket.

(2) A munkaprogram figyelembe veszi a tagállamok, a társult államok és az európai és nemzetközi szervezetek által végzett megfelelő kutatási tevékenységeket. Adott esetben ezt naprakésszé kell tenni.

5. cikk

(1) Az egyedi program végrehajtása céljából a Bizottság konzultál a KKK igazgatótanácsával a 96/282/Euratom bizottsági határozattal összhangban.

(2) A Bizottság rendszeresen tájékoztatja az igazgatótanácsot az egyedi program végrehajtásáról.

6. cikk

(1) A Bizottság a keretprogram 4. cikkével összhangban rendszeresen jelentést tesz az egyedi program végrehajtásának általános haladásáról.

(2) A Bizottság intézkedik az egyedi program alá tartozó területeken folytatott tevékenységeknek a keretprogram 5. cikkében előírt független értékeléséről.

7. cikk

A Bizottság felkérheti a KKK-t arra, hogy – a kölcsönös előnyök kritériuma alapján – harmadik országokban letelepedett jogi személyekkel együttműködve hajtson végre egyes projekteket, amennyiben ez a közvetlen tevékenységek végrehajtásához hatékonyan hozzájárul.

8. cikk

Ennek a határozatnak a tagállamok a címzettjei.

Kelt Brüsszelben, 2002. szeptember 30-án.

a Tanács részéről

az elnök

B. Bendtsen

[1] HL C 181. E, 2002.7.30., 132. o.

[2] 2002. június 13-i vélemény (a Hivatalos Lapban még nem tették közzé).

[3] HL C 221., 2002.9.17., 97. o.

[4] HL L 232., 2002.8.29., 34. o.

[5] HL C 201., 1999.7.16., 1. o.

[6] HL C 199., 2001.7.14., 1. o.

[7] HL C 309., 2000.10.27., 57. o.

[8] HL L 107., 1996.4.30., 12. o.

--------------------------------------------------

I. MELLÉKLET

TUDOMÁNYOS ÉS TECHNOLÓGIAI CÉLKITŰZÉSEK ÉS A TEVÉKENYSÉGEK ÁLTALÁNOS ISMERTETÉSE

1. Bevezetés

A Közös Kutatóközpont (KKK) teljesíti azt a feladatát, amely szerint ügyfélközpontú tudományos és műszaki támogatást nyújt az Európai Unió politikáinak kialakításához, kidolgozásához, végrehajtásához és nyomon követéséhez. A Központ a tagállamok közös érdekeit szolgálja, ugyanakkor nem függ egyedi, magán- vagy nemzeti érdekektől.

A KKK hozzájárulása a 2002–2006-os keretprogramhoz magában foglalja a KKK legújabb értékeléseivel kapcsolatos ajánlásokat, valamint azon követelményeket, amelyeket a Bizottság reformja szükségessé tesz. Különösen a következőket foglalja magában:

- erősebb felhasználóorientáltság,

- hálózatépítési tevékenységek egy szélesebb körű tudásbázis létrehozása érdekében és, az Európai Kutatási Térség (EKT) szellemében, a tagállamok laboratóriumainak, vállalkozásainak és szabályozó szerveinek szorosabb bevonása az Európai Unió politikáinak tudományos és műszaki támogatásába,

- a tevékenységek összpontosítása adott témákra, beleértve a kutatók képzését az Európai Unió és társult tagállamai nukleáris szaktudásának fenntartására.

Az összehangolást az Euratom egyedi program közvetett tevékenységei révén biztosítják.

A KKK olyan egyértelműen kifejezésre juttatott, különösen a Bizottság szerveitől érkező igényekre és követelményekre válaszol, amelyek mindenkori állapotát szisztematikus és rendszeres kapcsolatokon [1] keresztül állapítják meg.

Hatáskörén belül a KKK hozzájárulásával igyekszik a többi egyedi program megfelelő tematikus prioritásaival együttműködni, elsősorban a közvetett tevékenységekben való részvétel útján azzal a céllal, hogy adott esetben az ott végzett munka értékét tovább növelje (pl. vizsgálatok és módszerek összehasonlítása és validálása, valamint az eredmények összesítése politikák kialakítása céljából).

2. A program tartalma

2.1. Indokolás

A KKK nukleáris területen folytatott tevékenységei a kapcsolódó közösségi politikákat és a Szerződésből a Bizottságra háruló különleges kötelezettségek támogatását célozzák. A Közösségben a villamos energia megközelítőleg egyharmadát atomenergiából nyerik, és továbbra is szükséges a gondosság, hogy a Közösség kiváló biztonsági szintjének fennmaradását biztosítsák, a nukleáris fegyverek elterjedésének megakadályozására tett erőfeszítéseket folytassák, és hatékonyan kezeljék a hulladék feldolgozását és hosszú távú tárolását. Az Unió bővítése, a leszerelésből származó anyagok biztonságos kezelésének szükségességével, valamint az új technológiai fejlesztésekkel együtt új kihívásokat jelent.

Tevékenységeit azokra a területekre összpontosítva, ahol a Közösség részvétele indokolt, a KKK ott működik közre, ahol páneurópai jellege hozzáadott értéket képvisel, és ahol fellépését a nukleáris biztonság és üzembiztonság határokon átnyúló vonatkozásai vagy a következő kérdésekkel kapcsolatos közérdek azt indokolttá teszik: biztosítéki intézkedések, atomsorompó, radioaktív hulladékokkal való gazdálkodás, reaktorbiztonság és az ionizáló sugárzás ellenőrzése, amelyek kulcsfontosságú területek.

A legfőbb célkitűzés az együttműködés továbbfejlesztése a hálózatépítés révén, amely Európa- és világszerte széles körű egyetértéshez vezet számos, a fentebb említett kérdésben. A biztosítéki intézkedéseknek az Euratom Biztosítéki Hivatala (ESO) és a Nemzetközi Atomenergia Ügynökség (NAÜ) általi alkalmazása K + F támogatást és közvetlen támogatást igényel. Különös figyelmet szentelnek az Európai Unió jövőbeni tagállamaival folytatott együttműködésnek. Fontos elemét képezi a KKK tevékenységének a képzés annak érdekében, hogy az Európai Unió a tudósok olyan következő nemzedékével rendelkezzen, akik megfelelő nukleáris szakismeretekkel és szakértelemmel bírnak. A kutatás fő területei ezért a következők:

- radioaktív hulladékokkal való gazdálkodás, és a nukleáris anyagokra vonatkozó biztosítéki intézkedések,

- különböző reaktortípusok biztonsága, az ionizáló sugárzások ellenőrzése és metrológiája.

2.2. Radioaktív hulladékokkal való gazdálkodás és a nukleáris anyagokra vonatkozó biztosítéki intézkedések

Kiégett fűtőelemek és nagy aktivitású radioaktív hulladékok kezelése és tárolása

A kiégett üzemanyag és a radioaktív hulladékok kezelése kérdésében a KKK továbbfejleszti az aktinidák és aktinida-tartalmú termékek alapvető fizikai, kémiai és anyagtudományi jellemzőiről való ismereteit.

Tovább vizsgálják azokat az alapvető folyamatokat, amelyek meghatározzák a kiégett fűtőanyagok viselkedését az átmeneti tárolás, illetve a hosszú távú geológiai tárolás során.

A KKK folytatja azoknak az eljárásoknak a vizsgálatát és értékelését, amelyekkel javítani lehet a radiotoxikus elemeknek a kiégett fűtőelemekből történő hatékony kivonását (szétválasztás), és az így kapott termékek ezt követő újrafeldolgozását. Ez európai partnerekkel együtt, a "transzmutáció és szétválasztás" program keretében történik. E kísérleti és elméleti megközelítésen kívül a KKK folytatja és bővíti részvételét a hálózatokban, ennek során esetleg koordináló szerepet vállal, mint a gyorsítóval hajtott rendszerek üzemanyagának tervezésével foglalkozó nemzetközi munkacsoportban.

Nukleáris biztosítéki intézkedések és az atomsorompó

A biztosítéki intézkedésekkel kapcsolatos munkák közvetlen támogatást jelentenek a felügyeleti szervek (ESO és NAÜ) és az üzemeltetők részére, emellett jövőbeni igényekre történő felkészülés céljából megerősítő kutatásokat végeznek, beleértve a biztosítéki intézkedések folyamatos javítását a politikai feltételekhez való igazodás céljából, különösen az ellenőrzési rendszerek változása és a technológiai fejlődés tekintetében. A tevékenység magában foglalja a roncsolásos és roncsolásmentes vizsgálat területén a műszerekkel való ellátottság fejlesztését és értékelését, a hitelesített referenciaanyagok rendelkezésre bocsátását, a fékentartást és ellenőrzést, a felügyelők képzését, valamint a helyszíni laboratóriumok korszerűsítését és működtetését. A KKK továbbra is központi helyet foglal el az Európai Biztosítéki Kutatás-fejlesztési Társaság (Esarda) hálózatában.

A biztosítéki intézkedések rendszerének megerősítése fokozott mértékben támaszkodik az információs technológiára, a hatékonyság növelése és az új intézkedések végrehajtása érdekében. A KKK folytatja erőfeszítéseit olyan környezeti monitoring, műholdas megfigyelési és innovatív adat- és információkezelési rendszerek, valamint jobb hírközlési és távfelügyeleti módszerek kifejlesztésében, amelyek lehetővé teszik, hogy egyes biztosítéki tevékenységeket a központtól távol végezzenek. Továbbfejlesztik a KKK csalás elleni tevékenységeinek összehangolását.

A KKK továbbra is támogatja a biztosítéki intézkedések terén elért technológiai közösségi vívmányok átadását a tagjelölt országok számára. A KKK intenzíven részt vesz az illegális tevékenységek felderítésére és a nukleáris anyagok tiltott kereskedelme elleni küzdelemre irányuló nemzetközi erőfeszítésekben.

E téren a KKK kibővíti tevékenységeit és kutatási erőfeszítéseit annak érdekében, hogy választ tudjon adni a tagállamok vagy a tagjelölt országok megkereséseire. Továbbfejlesztik a nukleáris krimináltechnikát.

A KKK-nak az Euratom nukleáris biztosítéki intézkedéseit szolgáló know-how-ját és technológiáját a tömegpusztító fegyverek elterjedésének megakadályozására irányuló nemzetközi erőfeszítések rendelkezésére lehetne bocsátani. Ennek érdekében a KKK törekedni fog arra, hogy minden lehetséges szakértelmet összegyűjtsön, és partnereit teljes mértékben bevonja az Esarda hálózatába.

2.3. Különböző reaktortípusok biztonsága, ionizáló sugárzások ellenőrzése és metrológiája

Különböző reaktortípusok biztonsága

Az Európai Unióban működő atomerőművekben magas biztonsági szintet kell biztosítani. A jelenlegi atomerőművek közül néhány még legalább húsz éven át fog működni. A KKK továbbra is támogatást nyújt a biztonsági hatóságoknak és az atomerőművek üzemeltetőinek azzal, hogy hálózatokat biztosít az elavulás, a károsodások felfedezése, az üzemelés közben végzett ellenőrzések és a szerkezeti épség felmérésének tekintetében. A balesetelemzés és -kezelés, a szabályzatok validálása, a rendszerelemzés és a kockázati alapú módszerek fejlesztése a KKK olyan hagyományos hatásköre, amelyek az Európai Unión belüli harmonizáció és a bővítés szempontjából egyaránt fontosak. Folytatódik a Phebus program támogatása. Támogatják a kísérleti adatok visszakeresését és archiválását a könnyű hozzáférhetőség érdekében, különös tekintettel ezen adatok kezelésére és terjesztésére.

A KKK által nyújtott támogatások egyik további területe a közös biztonsági kultúra kialakítása a közép- és kelet-európai országokban; ez magában foglalja az üzembiztonsági intézkedéseket és az erőmű korszerűsítését, a szerkezeti épség biztosítását és a baleset-megelőzést és -kezelést.

A nukleáris üzemanyag biztonságát illetően a KKK az üzemanyag és a burkolat érintkezési felületén fellépő mechanikai és kémiai kölcsönhatásokra és a magas kiégetési szintű üzemanyag viselkedésére összpontosít. Az üzemanyag teljesítményére vonatkozó Transuranus kódokat új adatokkal bővítik ki, amelyeket széles körben ismertetnek, valamint továbbképzik a felhasználókat, beleértve a kelet-európai országok tudósait.

Az iparral és a kutatási és fejlesztési intézetekkel együtt a KKK hozzájárul a – jelenleg számos országban vizsgálat alatt álló – különböző energiatermelő rendszerek egyes biztonsági jellemzőinek elemzéséhez és kiértékeléséhez.

Ionizáló sugárzások ellenőrzése és metrológiája

Azon kutatásnak, hogy miként lehet a lakosságot és a környezetet megvédeni az ionizáló sugárzás hatásaitól, a megbízható dozimetria az alapfeltétele. A KKK sugárvédelem és metrológia terén szerzett, régóta fennálló szakértelmét tovább bővítik e tárgykörben.

A radionuklidok metrológiájánál a referenciamérésekre és a referencia-radioaktivitás mérése nemzetközi szabványainak kialakítására összpontosítanak. Emellett támogatják a nukleáris biztonságot és a biztosítéki intézkedéseket, az ionizáló sugárzás ellenőrzését a Szerződésnek megfelelően, és az igen csekély mértékű ionizáló sugárzás mérését.

A KKK radioaktivitási nyomelemzés és speciáció terén szerzett szaktudását továbbfejlesztik a környezetvédelem összefüggéseiben.

[1] Éves felhasználói workshopok, megbízó főigazgatóságok hivatalközi csoportja, kétoldalú megállapodások stb.

--------------------------------------------------

II. MELLÉKLET

AZ ÖSSZEG INDIKATÍV BONTÁSA

Tevékenység típusa | Összeg (millió EUR) |

Radioaktív hulladékokkal való gazdálkodás és a nukleáris anyagokra vonatkozó biztosítéki intézkedések | 186 |

Különböző reaktortípusok biztonsága, ionizáló sugárzás ellenőrzése és metrológiája | 89 |

A KKK elavult berendezései leállításának ellenőrzéséhez szükséges személyzet | 15 |

Összesen | 290 |

--------------------------------------------------

III. MELLÉKLET

A PROGRAM VÉGREHAJTÁSÁRA VONATKOZÓ KÜLÖNLEGES SZABÁLYOK

1. A Bizottság a KKK igazgatótanácsával folytatott konzultációt követően végrehajtja a közvetlen tevékenységet az I. mellékletben foglalt tudományos célkitűzések és az ott leírtak alapján. Az e tevékenységhez kapcsolódó tevékenységeket a KKK megfelelő intézeteiben végzik.

2. Tevékenységének végzése során a KKK, amennyiben indokolt és lehetséges, az európai politikák kialakításának támogatása érdekében részt vesz a tagállamok, illetve az európai kutatási konzorciumok állami és magántulajdonú laboratóriumainak hálózataiban, illetve ilyen hálózatokat szervez. Különös figyelmet kell szentelni az iparral, különösen a kis- és középvállalkozásokkal való együttműködésnek. Harmadik országban honos kutatási intézmények szintén együttműködhetnek a projektekben, a 6. cikk és, adott esetben, a Közösség és az adott harmadik országok közötti tudományos és technológiai együttműködésről szóló megállapodás megfelelő rendelkezéseivel összhangban. Különös figyelmet szentelnek a tagjelölt országok, a közép- és kelet-európai országok és a volt Szovjetunió országainak kutatólaboratóriumaival és intézeteivel folytatott együttműködésnek.

A KKK emellett megfelelő módszereket alkalmaz annak érdekében, hogy megbízói és felhasználói igényeit és szükségleteit folyamatosan felismerje, és ösztönözze a kapcsolódó tevékenységekben való részvételüket.

3. A projektek végrehajtása során szerzett ismereteket maga a KKK terjeszti (a bizalmasságra tekintettel fennálló esetleges korlátozások figyelembevételével).

4. A kísérő intézkedések a következőket foglalják magukban:

- a KKK személyzetének a nemzeti laboratóriumokba, ipari laboratóriumokba és egyetemekre történő látogatásának megszervezése,

- a különösen a tagjelölt országokból érkező fiatal tudósok mobilitásának elősegítése,

- speciális képzés, amely a nukleáris szakértelemre és az Európai Unió nukleáris biztonsági kultúrájára összpontosít,

- a vendégkutatók és a kiküldött nemzeti szakértők látogatásainak megszervezése a KKK intézeteibe, különösen a tagjelölt országokból érkezők esetében,

- rendszeres információcsere, többek közt tudományos szemináriumok, workshopok és megbeszélések szervezése, valamint tudományos publikációk révén,

- a projektek és a programok eredményeinek független tudományos és stratégiai értékelése.

--------------------------------------------------